杜甫祠
作者：戴復古
朝代：宋

paragraphs: 嗚呼杜少陵，醉卧春江漲。
文章萬丈光，不隨枯骨葬。
平生稷契心，致君堯舜上。
時兮弗我與，屹然抱微尚。
干戈奔走蹤，道路饑寒狀。
草中辨君臣，筆端誅將相。
高吟比興體，力救風雅喪。
如史數十篇，才氣一何壯。
到今五百年，知公尚無恙。
麒麟守高阡，貂蟬入畫像。
一死不幾時，聲迹兩塵莽。
何如耒陽江頭三尺荒草墳，名如日月光天壤。